
                Αθήνα,  31  Οκτωβρίου  2013
Προς 
τις Ελεγκτικές Εταιρείες
[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]
Θέμα:  Προτεινόμενες Αλλαγές (προσχέδια του IAASB) στην έκθεση ελέγχου οικονομικών καταστάσεων.
 Κύριοι,

Από τον Ιούλιο του τρέχοντος έτους 2013, το Διεθνές Συμβούλιο Προτύπων Ελέγχου και Διασφάλισης (IAASB), όπως και το Συμβούλιο Λογιστικής Εποπτείας Εισηγμένων Εταιρειών (PCAOB) έχουν εκδώσει προσχέδια νέων επαγγελματικών προτύπων αναφορικά με τη μορφή και το περιεχόμενο των εκθέσεων ελέγχου των οικονομικών καταστάσεων. Τα προσχέδια αυτά αποτελούν το επιστέγασμα εντατικής διαβούλευσης και προεργασίας που είχε ήδη αρχίσει από το 2011 μεταξύ του IAASB, του PCAOB και των ενδιαφερόμενων με τις οικονομικές καταστάσεις φορέων.
Ο βασικός σκοπός των οργάνων θεσμοθέτησης των επαγγελματικών προτύπων ελέγχου ήταν η κάλυψη του κενού χρηματοοικονομικής πληροφόρησης που είχαν αναδείξει οι επενδυτές και οι ενδιαφερόμενοι για τις οικονομικές καταστάσεις, σαν αποτέλεσμα της οικονομικής κρίσης και των συνεπειών της στις ελεγχόμενες επιχειρήσεις.
Το Εποπτικό Συμβούλιο κατά την υπ' αριθμ. Ζ΄42/6α/23.10.2013 συνεδρίασή του, κάνοντας αποδεκτή τη γνώμη του Επιστημονικού Συμβουλίου, αποφάσισε την κοινοποίησή της σ’ εσάς, προκειμένου να ενημερωθείτε σχετικά.
Προτεινόμενες Αλλαγές

Η φύση και η έκταση των αλλαγών που έχουν προταθεί είναι σημαντική.  Αν και το μεγαλύτερο μέρος αυτών των αλλαγών είχε ξανασυζητηθεί,  στο πλαίσιο σχετικών διαβουλεύσεων που είχαν γίνει και κατά το παρελθόν, η ενσωμάτωσή τους στα υπό συζήτηση Προσχέδια του IAASB αποτελεί τη βάση για μια συνολική και λεπτομερή αξιολόγηση των επιπτώσεών τους στο ελεγκτικό επάγγελμα.

Συνοπτικά, οι κυριότερες αλλαγές αφορούν:
· Την υιοθέτηση ενός νέου Διεθνούς Προτύπου Ελέγχου (ΔΠΕ) 701 «Γνωστοποίηση των βασικών θεμάτων ελέγχου  στην έκθεση του ανεξάρτητου ελεγκτή».  Το πρότυπο αυτό καθορίζει το πλαίσιο προσδιορισμού και επικοινωνίας, με τους υπεύθυνους για τη διακυβέρνηση των ελεγχόμενων επιχειρήσεων, των βασικών θεμάτων που ανακύπτουν από τον έλεγχο.

· Μια θεμελιώδη αναθεώρηση του ΔΠΕ 700 «Διαμόρφωση γνώμης ελέγχου επί των οικονομικών καταστάσεων».

· Σημαντικές αλλαγές σε τέσσερα ΔΠΕ και συγκεκριμένα στο ΔΠΕ 260 «Επικοινωνία με τους υπευθύνους για τη διακυβέρνηση»,  στο ΔΠΕ 570 «Συνέχιση δραστηριότητας», στο ΔΠΕ 705 «Διαφοροποιήσεις της γνώμης στην έκθεση του ανεξάρτητου ελεγκτή», στο ΔΠΕ 706 «Παράγραφοι έμφασης θέματος και παράγραφοι άλλου θέματος στην έκθεση του ανεξάρτητου ελεγκτή»

· Ανάλογες προσαρμογές σε άλλα τέσσερα ΔΠΕ και συγκεκριμένα στο ΔΠΕ 210 «Συμφωνία επί των όρων ανάθεσης ελέγχου»,  στο ΔΠΕ 230 «Τεκμηρίωση του ελέγχου», στο ΔΠΕ 540 «Έλεγχος λογιστικών εκτιμήσεων, περιλαμβανομένων των λογιστικών εκτιμήσεων εύλογης αξίας και σχετικών γνωστοποιήσεων» και στο ΔΠΕ 710 «Συγκριτικές πληροφορίες αντίστοιχα στοιχεία και συγκριτικές οικονομικές καταστάσεις».

Βασικές αλλαγές στην Έκθεση Ελέγχου  

Οι κυριότερες αλλαγές που επέρχονται στην έκθεση του ελεγκτή, σαν αποτέλεσμα του υπό αναθεώρηση ΔΠΕ 700 είναι οι εξής:

· Η παράγραφος με τη γνώμη ελέγχου μετατίθεται από την καταληκτική θέση, όπου βρίσκεται  σήμερα με βάση το υφιστάμενο υπόδειγμα έκθεσης ελέγχου, στην εισαγωγή του προτεινόμενου προς υιοθέτηση υποδείγματος.

· Αναφορά σε ξεχωριστή παράγραφο της έκθεσης του ελεγκτή των βασικών θεμάτων ελέγχου, όπως αυτά προσδιορίζονται στο υπό έκδοση ΔΠΕ 701.  Στα επισυναπτόμενα υποδείγματα της έκθεσης ελέγχου, που προτείνεται με το υπό αναθεώρηση ΔΠΕ 701, περιλαμβάνονται συγκεκριμένα παραδείγματα βασικών θεμάτων ελέγχου, όπως εξέταση απομείωσης υπεραξίας, αποτίμηση χρηματοπιστωτικών μέσων, εξαγορά επιχειρήσεως, αναγνώριση εσόδων από μακροπρόθεσμες συμβάσεις .  Η ως άνω αναφορά είναι υποχρεωτική για τους ελέγχους οντοτήτων δημοσίου ενδιαφέροντος.

· Τη διατύπωση ελεγκτικού συμπεράσματος, σε ξεχωριστή παράγραφο της έκθεσης, σχετικά με τη δυνατότητα συνέχισης της δραστηριότητας ελεγχόμενης εταιρείας.  Σημειώνεται ότι ακόμα και στις περιπτώσεις όπου δεν έχουν εντοπιστεί από τον έλεγχο ενδείξεις αβεβαιότητας για τη δυνατότητα συνέχισης της δραστηριότητας, ο ελεγκτής οφείλει να διατυπώσει ρητά στην έκθεσή του αρνητική διαβεβαίωση ως προς την ύπαρξη παραγόντων αβεβαιότητας σχετικά με το θέμα αυτό, αν και ούτε ο ελεγκτής ούτε ή διοίκηση δεν είναι σε θέση εκ των πραγμάτων να εγγυηθούν τη δυνατότητα αυτή.

· Εισαγωγή νέας παραγράφου με τίτλο «Άλλες πληροφορίες», το περιεχόμενο της οποίας αναμένεται να οριστικοποιηθεί με την επικείμενη αναθεώρηση του ΔΠΕ 720 «Οι ευθύνες του ελεγκτή σχετικά με άλλες πληροφορίες σε έγγραφα που περιέχουν ελεγμένες οικονομικές καταστάσεις», όπως επί παραδείγματι το Ετήσιο Ενημερωτικό Δελτίο ή η Ετήσια Οικονομική Έκθεση του Ν.3556/2007.

· Στην παράγραφο «Ευθύνες του ελεγκτή για τον έλεγχο των οικονομικών καταστάσεων» περιλαμβάνεται ρητή δήλωση επιβεβαίωσης της ελεγκτικής ανεξαρτησίας και η δήλωση αυτή είναι υποχρεωτική για τις οντότητες δημοσίου ενδιαφέροντος.

· Η υπογραφή της έκθεσης ελέγχου από τον αρμόδιο ελεγκτή, δηλαδή τον «κύριο εταίρο» του ελεγκτικού γραφείου.
Βασικές διαπιστώσεις
Τα βασικότερα πλεονεκτήματα από την επικείμενη αλλαγή της μορφής και του περιεχομένου της έκθεσης ελέγχου είναι τα εξής:

· Η αναβάθμιση των πληροφοριακών στοιχείων της έκθεσης  του ελεγκτή καθιστά διαφανέστερους τους όρους ανάληψης και διεξαγωγής του ελέγχου.

· Η παρεχόμενη χρηματοοικονομική πληροφόρηση στην έκθεση του ελεγκτή γίνεται σαφέστατη και πιο λεπτομερής, μέσω της συσχέτισης των αναφερόμενων ως «βασικών θεμάτων ελέγχου», όπως και του ελεγκτικού συμπεράσματος για τη δυνατότητα συνέχισης της δραστηριότητας της εταιρείας, με τις αντίστοιχες γνωστοποιήσεις που περιλαμβάνονται στις οικονομικές καταστάσεις.

· Η βελτίωση της επικοινωνίας ελεγκτή με τους υπεύθυνους για τη διακυβέρνηση της ελεγχόμενης εταιρείας.

Ωστόσο τα προαναφερόμενα πλεονεκτήματα, από την υιοθέτηση των προτεινόμενων αλλαγών στην έκθεση ελέγχου, συνοδεύονται και από σημαντικές προκλήσεις για το ελεγκτικό επάγγελμα.

Στις προκλήσεις αυτές περιλαμβάνονται η σημαντική επαύξηση των κινδύνων που προκύπτουν από τη διεύρυνση της έκτασης των πληροφοριών που παρέχονται από την έκθεση ελέγχου και η ανάγκη αναβάθμισης της ποιότητας του ελεγκτικού έργου.  Για την επιτυχή αντιμετώπιση των προκλήσεων, που διαφαίνονται από τις προτεινόμενες αλλαγές, για το ελεγκτικό επάγγελμα, είναι επιβεβλημένη η καλύτερη δυνατή προετοιμασία και επιμόρφωση των ελεγκτών.

Στην κατεύθυνση αυτή το Σ.Ο.Ε.Λ. προτίθεται να συμβάλλει ενεργά με τη διοργάνωση των αναγκαίων επιμορφωτικών σεμιναρίων και σχετικών ημερίδων.
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Κοινοποίηση:
· Επιστημονικό Συμβούλιο

· Ε.Σ.Υ.Ο.Ε.Λ.

Εσωτερική Διανομή:

· Υπηρεσία Μητρώου του Σ.Ο.Ε.Λ. 

